贈張玉田
作者：仇遠
朝代：宋

paragraphs: 秦川公子謫仙人，布袍落魄餘一身。
錦囊香歇玉簫斷，庾郎白髪徒傷春。
金臺掉頭不肯住，欲把釣竿東海去。
故鄉入夢忽歸來，井邑依依鐵爐步。
碧池槐葉玄都桃，眼空舊雨秋蕭颾。
太湖風月數萬頃，扁舟乘興尋三高。
西北高樓一杯酒，與子長歌折楊柳。
江山信美盍便留，蓴菜鱸魚隨處有。